**Poezia**

*Mirimirela*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când creierul se-mbată

De amintirea șoaptei

Și mintea-i acrobată

Prin florile de tei,

Când inima-i regină

Și poruncește gurii

Să guste din lumină,

Reverberând-o firii

Când în căușul palmei

Se zbat în aripi fluturi

Mânați de spaima foamei

A dulcilor săruturi,

Când sufletul clădeşte

Palate de uimire

Și-n taină chibzuieşte

La ochii de safire,

Se naște-o confidentă

Ce-ți lasă ca amprentă

O mică fantezie.

Se cheamă... poezie.